google/wiki40b huggingface dataset:
Μαριανίνα Κριεζή

Βιογραφικά στοιχεία

Γεννήθηκε στην Αθήνα, μεγάλωσε στο Ψυχικό και κατάγεται από την Ύδρα. Σπούδασε Αγγλική Φιλολογία στο Πανεπιστήμιο Αθηνών και Διακοσμητική - Σκηνογραφία στην Ανωτάτη Σχολή Καλών Τεχνών. Εγκαταστάθηκε για λίγα χρόνια στο Παρίσι για να σπουδάσει σχέδιο υφάσματος και επιστρέφοντας στην Ελλάδα εργάστηκε στο Τρίτο Πρόγραμμα. Εκεί έγραψε τα τραγούδια για την ραδιοφωνική εκπομπή Εδώ Λιλιπούπολη. Από τη δεκαετία του 1970 ασχολείται με το ραδιόφωνο, τη στιχουργική και το θέατρο.
Κατά τη διάρκεια της σταδιοδρομίας της συνεργάστηκε, ως στιχουργός, με τους Αρλέτα, Ελένη Δήμου, Στράτος Διονυσίου, Μαργαρίτα Ζορμπαλά, Σαβίνα Γιαννάτου, Μιχάλης Μπαζάκας, Δήμητρα Γαλάνη, Βασίλης Παπακωνσταντίνου, Μιχάλης Χατζηγιάννης, ενώ στίχους της έχουν μελοποιήσει συνθέτες όπως οι Λένα Πλάτωνος, Λάκης Παπαδόπουλος, Γιάννης Σπανός, Δήμητρα Γαλάνη, Μιχάλης Καπούλας, Ευσταθία, Τάκης Μουσαφίρης, Διονύσης Τσακνής κ.ά.
Σήμερα παρουσιάζει την εκπομπή "Αύριο όλα θα είναι καλύτερα" στην ΕΡΑ.

Έργα

(2017) Εδώ Λιλιπούπολη: Τα τραγούδια, Ιανός [στίχοι]
(2015) Ο καρομυτόγκας, Αιώρα
(2014) West, Colin, Στης καμηλοπάρδαλης τη μύτη..., Αιώρα [διασκευή]
(2013) Hawkins, Colin, Αχ, γιατί να είμαι γάτα, Αιώρα [διασκευή]
(2013) King - Smith, Dick, Είμαι ένας βάτραχος μικρούλης, ο Εμμανουήλ Α. Μπακακούλης, Αιώρα [διασκευή]
(2010) Εδώ Λιλιπούπολη: Τα τραγούδια, Ιανός [στίχοι]
(1999) Ποπόφ, Νικολάι, Οι μεγάλοι παίζουν τον πόλεμο,γιατί;, Άμμος [διασκευή]
(1999) Το κόκκινο αβγό που τα σπάζει όλα, Άμμος
(1999) Χρόνια Πολλά, Άμμος
(1998) Pfister, Marcus, Ο Πιγκουινίνος, Άμμος [διασκευή]
(1997) Hann, Pénélope, Η Κυριακή του Κυριάκου, Άμμος [διασκευή]
(1997) Grimm, Jakob Ludwig, Οι μουσικοί της Βρέμης, Άμμος [διασκευή]
(1997) Beer, Hans de, Το άσπρο αρκουδάκι και οι γάτες των καραβιών, Άμμος [διασκευή]
(1997) Μπρέγκερ, Ακίμ, Τρέχα Λουλούδω, Άμμος [διασκευή]
(1994) Αν ήμουν Άη Βασίλης, Άμμος 
(1993) Hawkins, Colin, Αχ, γιατί να είμαι γάτα, Άμμος [διασκευή]
(1993) King - Smith, Dick, Είμαι ένας βάτραχος μικρούλης, ο Εμμανουήλ Α. Μπακακούλης, Άμμος [διασκευή]
(1993) Μια τίγρη φοβερή, φοβερή και τρομερή, Άμμος [στίχοι]
(1993) West, Colin, Στης καμηλοπάρδαλης τη μύτη, Άμμος [διασκευή]
Συμμετοχή σε συλλογικά έργα
(2008) Λόγος για την Ύδρα, Εκδόσεις Καστανιώτη 
Μεταφράσεις
(1998) Alexander, Harry, Ένα σπίτι κρεμαστό, Άμμος
(1998) Alexander, Harry, Σε γνωρίζω απ' την ουρά, Άμμος
(1995) Morgenstern, Christian, Παιδικά τραγούδια, Άμμος
Γεώργιος Χιωτάκης

Βιογραφικό

Γεννήθηκε στην Κάρπαθο (στο χωριό Απέρι) και σπούδασε Νομικά στο Πανεπιστήμιο των Αθηνών. Είχε δίπλωμα από το Ιταλικό Διδασκαλείο της Ρόδου και εργάστηκε ως δάσκαλος σε σχολεία της Καρπάθου και ως δικηγόρος του Αρείου Πάγου στη Ρόδο ως τη συνταξιοδότησή του, το 1997.
Ανέπτυξε αντιστασιακή δράση και ηγήθηκε αντιστασιακής ομάδας εναντίον των Ιταλών στο χωριό του. Ήταν αρχικά μέλος της Ένωσης Κέντρου, με την οποία ήταν υποψήφιος βουλευτής το 1963 και το 1964 χωρίς να εκλεγεί.
Το 1951 ίδρυσε την Ένωση για την Τουριστική Ανάπτυξη της Δωδεκανήσου.
Το 1959 και το 1964 εξελέγη δημοτικός σύμβουλος Ρόδου, ενώ το 1964 διετέλεσε για μικρό χρονικό διάστημα Δήμαρχος Ρόδου. Κατά τη χούντα του 1967 συνελήφθη και του απαγορεύτηκε η έξοδος από την Ελλάδα, καθώς ήταν φίλος του Μανδηλαρά.
Ήταν ιδρυτικό μέλος του ΠΑΣΟΚ Δωδεκανήσων και εξελέγη βουλευτής δύο φορές με το εν λόγω κόμμα, έχοντας κερδίσει τις εκλογές του 1981 και του 1985.
Συνεργάστηκε με διάφορες εφημερίδες και συνέγραψε 8 βιβλία.
Πέθανε σε ηλικία 92 ετών το 2014. Με τη σύζυγό του Άννα απέκτησαν 4 κόρες και 10 εγγόνια.
Πορτ Βέιλ ΦΚ

Αντιπαλότητες

Παραδοσιακός αντίπαλος της Πόρτ Βέιλ είναι η Στόουκ Σίτι Φ.Κ. και τα μεταξύ των δύο ομάδων παιχνίδια είναι γνωστά σαν Potteries derby.

Διάσημοι φίλοι

Ο πιο διάσημος φίλος της Πόρτ Βέιλ είναι ο Άγγλος τραγουδιστής Ρόμπι Γουίλιαμς που έχει διατελέσει και μεγαλομέτοχος της Πορτ Βέιλ.Το επίσημο τραγούδι του διάσημου βιντεοπαιχνιδιού FIFA 2000 Its Only Us, ο Ρόμπι Γουίλιαμς το ηχογράφησε με την προϋπόθεση να συμπεριληφθεί στο παιχνίδι η Πορτ Βέιλ, κατι το οποίο έγινε και η ομάδα συμπεριλήγθηκε στην ενότητα Rest of World.
Ας περιμένουν οι γυναίκες

Πληροφορίες

Η ιδέα για την ταινία προήλθε από ένα ταξίδι του Σταύρου Τσιώλη και του Χρήστου Βακαλόπουλου στην Καβάλα στα πλαίσια των γυρισμάτων της προηγούμενής του ταινίας, της Παρακαλώ, γυναίκες μην κλαίτε. Ο αρχικός τίτλος της νέας ταινίας ήταν «Το ιστορικό συνέδριο της Βόλβης». Ήταν η πρώτη συνεργασία του σκηνοθέτη με τους Σάκη Μπουλά και Γιάννη Ζουγανέλη, σε αντίθεση με τον Αργύρη Μπακιρτζή, με τον οποίο είχε συνεργαστεί και σε προηγούμενες ταινίες.
Η ταινία περιέχει αρκετές αναφορές στην πολιτική σκηνή και στην κουλτούρα του Νεοέλληνα, και πλαισιώνεται από σουρεαλιστικούς διαλόγους.
Πρωτάθλημα χειροσφαίρισης Α1 εθνικής κατηγορίας γυναικών 2000-2001

Το πρωτάθλημα Α1 Εθνικής χάντμπολ γυναικών της περιόδου 2000–01, ήταν το 8ο από την καθιέρωση της Α1 και συνολικά το 20ο πρωτάθλημα Ελλάδος στην ιστορία του γυναικείου χάντμπολ. Στο πρωτάθλημα μετείχαν δώδεκα ομάδες, οι οποίες αγωνίστηκαν σε δύο γύρους, ενώ δεν υπήρξε διαδικασία πλέι οφ. Πρωταθλήτρια αναδείχθηκε για 7η συνεχόμενη φορά η Αναγέννηση Άρτας επικρατώντας σε όλους τους αγώνες της. Στην Α2 υποβιβάστηκαν τέσσερις ομάδες λόγω της μείωσης των ομάδων της Α1 από 12 σε 10 από την επόμενη περίοδο.
Mercedes-Benz Vaneo

Βασικά στοιχεία

Το Vaneo βασίστηκε στην πρώτη γενιά της Mercedes-Benz A-Class, δηλαδή στην A-Class W168. Οι εξωτερικές διαστάσεις του, ωστόσο, είχαν αυξηθεί σημαντικά και το μοντέλο ήταν 20 εκατοστά υψηλότερο και 41 εκατοστά μεγαλύτερο από την έκδοση με μακρύτερο μεταξόνιο του W168. Επίσης, η πρόσβαση στα πίσω καθίσματα γινόταν με συρόμενες πόρτες. Εξαιτίας του γεγονότος ότι βασίστηκε στην πλατφόρμα της αρχικής A-Class, κυκλοφόρησε αποκλειστικά με 4-κύλινδρους κινητήρες και ως μπροστοκίνητο, χωρίς να προσφέρει 4-κίνηση.

Κινητήρες

Οι κινητήρες του Vaneo είχαν προέλθει επίσης από την A-Class και είχαν ισχύ 75 - 125 hp. Ο βασικός κινητήρας 1.4 λίτρων βενζίνης της A140, ωστόσο, δεν ήταν διαθέσιμος στο Vaneo, λόγω του αυξημένου βάρους έναντι της A-Class. Ως αποτέλεσμα, το εισαγωγικό μηχανικό σύνολο του Vaneo ήταν ο βενζινοκινητήρας των 1.6 λίτρων. Φυσικά διατέθηκε και ο κινητήρας ντίζελ των 1.7 λίτρων, όπως και στην A-Class, ισχύος 91 hp.

Εμπορική πορεία και λόγοι διακοπής

Οι αρχικές πωλήσεις του Vaneo δεν ανταποκρίθηκαν στις προσδοκίες του κατασκευαστή. Μόλις λίγους μήνες μετά την εισαγωγή, οι ρυθμοί παραγωγής του μειώθηκαν, λόγω της χαμηλότερης ζήτησης από τις αρχικές εκτιμήσεις. Ωστόσο, τα επίπεδα των πωλήσεων του Vaneo στα επόμενα χρόνια ήταν ανεκτά και το μοντέλο ήταν σχετικά κερδοφόρο. Τελικώς όμως, η παραγωγή του έληξε πρόωρα τον Ιούλιο του 2005, πριν συμπληρώσει 4 χρόνια, στα πλαίσια της τότε προσπάθειας της Mercedes-Benz να βελτιώσει επειγόντως την ποιότητα των μοντέλων της, που την οδήγησε στη διακοπή όσων μοντέλων είχαν εισπράξει αρνητικά σχόλια στον τομέα αυτό. Ο διάδοχός του έφτασε μόλις το 2012 και ήταν το Mercedes-Benz Citan.
Φλοριάνα

Γεωγραφία

Η πόλη είναι χτισμένη στο δυτικό τμήμα της Χερσονήσου του Ξιμπέρας την οποία μοιράζεται με την Βαλέτα που καταλαμβάνει το ανατολικό τμήμα. Αυτή η χερσόνησος περιστοιχίζεται από δύο φυσικούς όρμους : το Marsamxett Harbour στα βόρεια, και το Grand Harbour στα νότια.

Μεταφορές

Είναι στους πρόποδες των τειχών της Βαλέτας, δηλαδή στην Φλοριάνα, όπου καταλήγει το οδικό δίκτυο του νησιού, με τα λεωφορεία κίτρινης και πορτοκαλί απόχρωσης που χρονολογούνται στην δεκαετία του 1950.

Αθλητισμός στην Φλοριάνα

Η Φλοριάνα διαθέτει δική της ποδοσφαιρική ομάδα, την Φλοριάνα ΦΚ.
Ζαν Ταμπαρί

Προσωπικά στοιχεί

Γεννήθηκε στη Στοκχόλμη. Ξεκίνησε να δουλεύει ως σκιτσογράφος το 1956 στο περιοδικό Vaillant. Πέθανε την Πέμπτη 18 Αυγούστου 2011 σε ηλικία 81 ετών.

Σκίτσογραφία

Το 1958 δημιούργησε τον ήρωα Totoche και τους φίλους του ενώ δύο χρόνια αργότερα συνεργάστηκε με τον Γκοσινί στο κόμικ Valentin. Ο Ταμπαρί μαζί με τον Γκοσινί σχεδίαζε από το 1962 το ραδιούργο βεζίρη Ιζνογκούντ που «ήθελε να γίνει χαλίφης στη θέση του χαλίφη» ανατρέποντας τον καλό χαλίφη της Βαγδάτης, και συνέχισε μόνος του μετά το θάνατο του Γκοσινί το 1977.

Ιζνογκούντ

Το 1962 ο Ταμπαρί, γνωστός ήδη στον χώρο του από τις σειρές Richar et Charline, Totoche, Corine et Jeanneot κ.ά., γνώρισε τον σεναριογράφο Ρενέ Γκοσινί (του Αστερίξ) και μαζί έφτιαξαν τον φιλόδοξο ήρωα που είχε κάνει στόχο της ζωής του να ανατρέψει τον χαλίφη της Βαγδάτης Χαρούν Ελ Πουσάχ (παράφραση του Χαρούν Αλ Ρασίντ) και να γίνει ο ίδιος χαλίφης. Ο Ιζνογκούντ γνώρισε τεράστια επιτυχία σ' όλο τον κόσμο και ο Ζαν Ταμπαρί συνέχισε να γράφει τις περιπέτειές του και μετά τον θάνατο του Γκοσινί το 1977.
«Το όνομα Ιζνογκούντ» έλεγε σε συνέντευξή του στα «ΝΕΑ» ο Ζαν Ταμπαρί «αλλά και η περίφημη φράση "θέλω να γίνω χαλίφης στη θέση του χαλίφη" είναι του Γκοσινί. Τα γραφικά των ηρώων και το περιβάλλον είναι δικά μου».
Η συνεργασία τους διήρκεσε 15 χρόνια και ήταν αρμονικότατη. «Αγαπούσα και γέλαγα με τα σενάριά του και εκείνου του άρεσαν τα σχέδιά μου. Ήταν επαγγελματίας και αστείος στην προσωπική του ζωή».
Κάθε καλλιτεχνικό δημιούργημα εκφράζει - και πρέπει να εκφράζει - την εποχή του κι έτσι συνέβη και με τον Ιζνογκούντ. Το 1962, έλεγε ο Ταμπαρί, δεν υπήρχε κόμικς για τις Χίλιες και Μία Νύχτες, γι' αυτό και αποφάσισαν να κάνουν τον ήρωά τους Ανατολίτη και να τον τοποθετήσουν στο Ιράκ (Βαγδάτη). Αλλά αυτό δεν σημαίνει ότι αναφέρονταν μόνο στην συγκεκριμένη περιοχή, γιατί «ο Ιζνογκούντ θα μπορούσε να σταθεί σε οποιαδήποτε κοινωνία, σε οποιαδήποτε χώρα και εποχή. Και βέβαια δεν είναι κατακριτέα η φιλοδοξία του, αλλά τα μέσα που χρησιμοποιεί για να φτάσει εκεί που θέλει».
Τα λογοπαίγνια και το χιούμορ που είχε ο Αστερίξ είναι εμφανή - λόγω Γκοσινί - και στον Ιζνογκούντ (άλλωστε is no good σημαίνει «δεν είναι καλός» στα αγγλικά) αν και η μετάφραση των λογοπαιγνίων από τα γαλλικά σε άλλη γλώσσα δεν ήταν εύκολη υπόθεση για να βγει το νόημα και κυρίως το χιούμορ του Γκοσινί. Παρ' όλα αυτά ο Ιζνο είχε τεράστια απήχηση σε όλο τον κόσμο και όταν πέθανε ο Γκοσινί, ο Ταμπαρί αποφάσισε να συνεχίσει μόνος του (όπως έκανε ο Αλμπέρ Ουντερζό με τον Αστερίξ). Κι ενώ η περίοδος Γκοσινί - Ταμπαρί χαρακτηριζόταν από την κυκλοφορία άλμπουμ που περιείχαν πολλές μικρές ιστορίες, ο Ταμπαρί έδωσε νέα κατεύθυνση στη σειρά, με το να αφιερώνει κάθε άλμπουμ σε μια ιστορία με συγκεκριμένο κόνσεπτ.
To 2004 ο Γάλλος σκηνοθέτης Πατρίκ Μπραουντέ γύρισε την ταινία Ιζνογκούντ, στην οποία ο Μικαέλ Γιουν έπαιζε το σατανικό βεζίρη Ιζνογκούντ και ο Ζακ Βιγιερέ τον καλό χαλίφη Χαρούν ελ Πουσάχ.
NGC 1528

Το NGC 1528 είναι ανοικτό σμήνος στον αστερισμό Περσέα. Απέχει περίπου 1500 έτη φωτός από το Ηλιακό Σύστημα και έχει διάμετρο της τάξεως των 6 ετών φωτός περίπου, ενώ η ηλικία του εκτιμάται στα 370 εκατομμύρια χρόνια. Βρίσκεται στο βορειοανατολικό μέρος του αστερισμού, λιγότερο από τρεις μοίρες βόρεια του μ Περσέως. Λιγότερο από 1,5° στα νοτιοανατολικά είναι ορατό το ανοικτό σμήνος NGC 1545 (m = 6,2). Το NGC 1528 έχει φαινόμενο μέγεθος 6,4 και είναι εύκολα ορατό με κιάλια 10×50. Έχουν ανιχνευθεί 165 αστέρες στον σχηματισμό αυτό, με τον λαμπρότερο να έχει φαινόμενο μέγεθος 8,7. Το ανακάλυψε ο αστρονόμος Ουίλιαμ Χέρσελ στις 28 Δεκεμβρίου 1790.
Αδραμύττιο

Ιστορία

Σύμφωνα με τον συγγραφέα Στέφανο Βυζάντιο, η πόλη χτίστηκε από έναν γιο του βασιλιά των Λυδών, Κροίσου. Το 422 κατέφυγαν σε αυτή κάτοικοι της Δήλου, διωγμένοι από τους Αθηναίους. Η πόλη σταδιακά εξελληνίστηκε. Κατά την Ρωμαϊκή περίοδο ονομαζόταν Αδραμύττιουμ (Adramyttium) και γνώρισε ακμή που συνεχίστηκε και την Βυζαντινή περίοδο. Από την πόλη καταγόταν ο Αυτοκράτορας Θεοδόσιος Γ΄ ο επονομαζόμενος και Αδραμυττηνός. Κατακτήθηκε από τους Οθωμανούς στα μέσα του 14ου αιώνα. Η πόλη διατηρούσε σημαντικό ελληνικό πληθυσμό μέχρι το 1922. Σήμερα η περιοχή του Αδραμύττιου γνωρίζει μεγάλη τουριστική ανάπτυξη.
Ουδετεροφιλία

Ο όρος Ουδετεροφιλία είναι σχετικά σύγχρονος όρος του Διεθνούς Δικαίου που τέθηκε σε κοινή χρήση αμέσως μετά τον Β' Π.Π. στη έξαρση του ψυχρού πολέμου που ακολούθησε. Η ουδετεροφιλία είναι διάφορος όρος από την ουδετερότητα.

Γενικά

Γενικά η ουδετεροφιλία χαρακτηρίζει την θέση των χωρών εκείνων που επιθυμούν να απόσχουν από πολιτικές ή διπλωματικές δεσμεύσεις με μία από τις δύο πλευρές της διαμάχης που ακολούθησε μεταξύ του ανατολικού (κομμουνιστικού) και του δυτικού συνασπισμού. Η θέση αυτή γενικά εξαρτάται τόσο από την ακολουθούμενη διπλωματία και την εξωτερική πολιτική, όσο και από τη γεωγραφική θέση, εκδηλούμενη ανάλογα σε ποικίλες μορφές στην Ασία, Αφρική, Λατινική Αμερική και την Ευρώπη, (Σουηδία, Γιουγκοσλαβία, Κύπρος).
Οι χώρες που ακολουθούν ουδετεροφιλία καθιερώθηκε να λέγονται Αδέσμευτες χώρες, η δε κίνησή τους αυτή Κίνημα των Αδεσμεύτων.

Θετική Ουδετεροφιλία

Αν και ο όρος Θετική Ουδετεροφιλία ακούγεται λίγο περίεργος ως προς στην μεταξύ των εννοιών τους σχέση, καθιερώθηκε και αυτός να λέγεται προκειμένου ο όρος ουδετεροφιλία να πάρει μια θετικότερη μορφή από εκείνη της αρνητικής στάσης που ενδεχομένως να ενυπάρχει κάποια δόση αδιαφορίας ή ιδιοτέλειας. Έτσι με τη χρήση του όρου αυτού δίνεται η έννοια μιας προσπάθειας για συμφιλίωση, ή ύφεση, ή κάποιας μεσολάβησης μεταξύ των αντιπάλων μερών με σκοπό την εδραίωση της ειρήνης. Τέτοια προσπάθεια μπορεί να αποβλέπει γενικότερα στον αφοπλισμό ή σε αποδέσμευση καθώς και ειδικότερα σε κάποια μορφή αποκλιμάκωσης μιας έκρυθμης κατάστασης.
Η συνήθης μέθοδος που ακολουθείται στην άσκηση θετικής ουδετεροφιλίας βασίζεται στη σαφή ερμηνεία του κάθε ζητήματος που προκύπτει με κρίση "επί της αξίας" και μόνο του θέματος, και όχι με βάση κάποιων αυστηρών προκαθορισμένων ιδεολογικών σταθμίσεων. Εξ ου και επ΄ αυτού ο επιπρόσθετος συναφής διεθνής όρος "προώθηση καθεστώτος της ειρήνης" (regime of peace).
Still Standing (Ελλάδας)

Κανόνες

Ένας κεντρικός παίκτης προσπαθεί να κερδίσει δέκα παίκτες που βρίσκονται γύρω του. Ο κεντρικός παίκτης διαλέγει με ποιόν από τους παίκτες θέλει να μονομαχήσει. Όποιος παίκτης χάσει, ανοίγει η καταπακτή και πέφτει στο "κενό". Και το παιχνίδι συνεχίζεται έτσι μέχρι ο κεντρικός παίχτης να χάσει ή να κερδίσει τους αντίπαλούς του και να κερδίσει 30.000 €. Ο κεντρικός παίκτης διαθέτει 3 πάσο τα οποία χρησιμοποιεί αν δεν ξέρει την απάντηση. Επίσης, κάθε παίκτης, εκτός από τον κεντρικό παίκτη, έχει ένα κέρμα μπροστά του. Αν κερδίσει τη μονομαχία ο κεντρικός παίκτης, κερδίζει αυτός τα χρήματα του κέρματος που βρίσκεται μπροστά από τον παίκτη με τον οποίο μονομαχεί, ενώ αν κερδίσει τη μονομαχία ο άλλος παίκτης, παίρνει τα χρήματα αυτός.
Στην 1η σεζόν(2017 - 2018), όταν ο κεντρικός παίκτης έχανε, έπαιρνε τη σειρά του ένας νέος παίκτης.
Στη 2η σεζόν όμως (2018 - 2019), όταν ο κεντρικός παίκτης έχανε, έπαιρνε τη σειρά του ο παίκτης ο οποίος τον κέρδιζε και παράλληλα κέρδιζε και τα χρήματα που είχε το κέρμα μπροστά του.
Επίσης, στη 2η σεζόν, εκτός από τις βασικές ερωτήσεις, προστέθηκαν και τρεις κατηγορίες ερωτήσεων: "Βρες τον στίχο", "Εικόνες" και "Αναγραμματισμός".

Απήχηση

Το τηλεπαιχνίδι, μετά την τεράστεια επιτυχία του, ανανεώθηκε το 2018 για 2η σεζόν, ενώ το 2019 ανακοινώθηκε ότι θα συνεχίσει και για 3η. Η 1η σεζόν ολοκληρώθηκε σε 178 επεισόδια, η 2η σε 192, ενώ η τρίτη βρίσκεται σε εξέλιξη.
Abuwtiyuw

Υπόβαθρο

Ο Ηρόδοτος αναφέρει ότι στην Αρχαία Περσία τα σκυλιά ήταν προστατευόμενα ζώα, και τα είχαν σε μεγάλη υπόληψη κατά τη διάρκεια της ζωής τους. Σύμφωνα με τους Αρχαίους Έλληνες, τα σκυλιά στην Αρχαία Αίγυπτο τα μεταχειρίζονταν με τον ίδιο σεβασμό όπως και στην Περσία, όμως ήταν συνηθισμένο να τα ταριχεύουν με τον θάνατό τους και να τα θάβουν στους οικογενειακούς τάφους. Οι Αρχαίοι Αιγύπτιοι καθώς και άλλοι λαοί της Εγγύς Ανατολής πίστευαν ότι τα σκυλιά είναι πνευματικά όντα παρόμοια με τους ανθρώπους, και συχνά τα συσχέτιζαν με συγκεκριμένες θεότητες και τις δυνάμεις που είχαν. Αρκετές βασιλικές ταφικές θέσεις των πρώτων δυναστειών περιέχουν τάφους σκύλων, μαζί με τις γυναίκες και τους υπηρέτες του βασιλικού νοικοκυριού. Το νεκροταφείο της Ασκαλών στη Νότια Περιφέρεια του Ισραήλ είναι πιθανώς το καλύτερα τεκμηριωμένο νεκροταφείο σκύλων του αρχαίου κόσμου, έχουν ωστόσο βρεθεί μαζικά μούμιες σκυλιών σε θέσεις σε όλη την Αίγυπτο, όπως στη Ρόντα της Άνω Αιγύπτου, στις Θήβες, στην Άβυδο, και κοντά στην Μαγκάγκα
Οι Αρχαίοι Αιγύπτιοι ταρίχευαν πολλά είδη ζώων, από γάτες και γαζέλες έως κροκόδειλους, μπαμπουίνους και πουλιά, αλλά σε αντίθεση με τα περισσότερα από αυτά, που τυπικά καταναλώνονταν και για το κρέας τους, είναι πολύ απίθανο ότι έτρωγαν και σκυλιά. ακτινογραφίες σκύλων που έχουν βρεθεί, αποκάλυψαν ότι η διαδικασία της ταρίχευσης περιελάμβανε τύλιγμα των βαλσαμωμένων οστών μαζί με επιδέσμους και τοποθέτησή τους σε ξύλινα αγάλματα του Άνουβι, του κυνοκέφαλου θεού συσχετισμένου με την μουμιοποίηση και την μεταθανάτια ζωή στην αρχαία αιγυπτιακή θρησκεία.

Ερμηνεία

Αν και ήταν συνήθης η ταφή σκύλων στην αρχαία Αίγυπτο, η κηδεία του Abuwtiyuw ήταν αρκετά περίτεχνη, τιμή που επιφυλάσσονταν συνήθως για ανθρώπους των ανώτερων τάξεων. Τα δώρα του φαραώ αποκαλύπτουν ότι το πτώμα ταριχεύτηκε, όπως γίνονταν συνήθως με τους ανθρώπους εκείνο τον καιρό, με την πεποίθηση ότι το Κα του νεκρού θα εισέρχονταν στην μεταθανάτια ζωή του μέσω της τελετουργικής ταφής. Αν και δεν έχουν βρεθεί εικόνες του Abuwtiyuw, το κείμενο τον χαρακτηρίζει ως Ṯsm (Τεσέμ), λεπτοκαμωμένο κυνηγόσκυλο παρόμοιο με γκρέιχαουντ, με στητά αυτιά και σγουρή ουρά. Τα σκυλιά Τεσέμ εμφανίζονται σε προδυναστικές απεικονίσεις, κάνοντάς τα έτσι την παλαιότερη γνωστή ράτσα σκύλου, ενώ συνηθίζονταν σε απεικονίσεις σε όλη την αρχαία αιγυπτιακή ιστορία. Σύμφωνα με τον Ρέισνερ, το όνομα «Abuwtiyuw» δεν μπορεί να μεταφραστεί πλήρως, υπέθεσε όμως ότι το bw ("bu") είναι ονοματοποιητική λέξη για το γαύγισμα του σκύλου, καθώς αυτό το θέμα βρίσκεται συχνά σε ονόματα αρχαίων αιγυπτιακών σκυλιών. Ο Έντουαρντ Τσ. Μάρτιν Τζ. ισχυρίζεται ότι το όνομα, ή η παραλλαγή του, Abutiu, σημαίνει «με μυτερά αυτιά», το οποίο ταιριάζει με την περιγραφή του Τεσέμ.
Γιάννης Ευαγγελίδης (σχεδιαστής μόδας)

Βιογραφικά στοιχεία

Γεννήθηκε στην Κύπρο. Σε ηλικία 18 ετών ήρθε στην Αθήνα όπου πολύ σύντομα παντρεύτηκε τη Βάσω Κουρτίδη, με την οποία δημιούργησαν τον ομώνυμο οίκο υψηλής ραπτικής. Μοντέλα του σκιτσάριζε ο ζωγράφος Εγγονόπουλος. Ήταν ο πρώτος που αξιοποίησε τα στοιχεία της ελληνικής τέχνης, αρχαϊκής και λαϊκής, δίνοντας μια νέα πνοή στην αθηναϊκή μόδα. Την περίοδο του πολέμου υποχρεώθηκε να φύγει από την Ελλάδα και το 1948 κατέληξε στο Λονδίνο. Επόμενος σταθμός του η Αμερική, όπου εκτός από τις δημιουργίες υψηλής ραπτικής έγινε και καλλιτεχνικός σύμβουλος στο γνωστό κοσμηματοπωλείο «Tiffany’s».
Τη δεκαετία του 1950, δημιουργίες του γίνονται εξώφυλλο στο γερμανικό περιοδικό ”Sie und Er” και φωτογραφίες με μοντέλα, συνοδεύουν το άρθρο του Otto Kielmeyer με τίτλο “La mode grecque” στην τριμηνιαία τουριστική έκδοση En Grece  του Υφυπουργείου Τύπου και Τουρισμού.
Ο Ευαγγελίδης αξιοποιεί τα στοιχεία της ελληνικής λαϊκής τέχνης, αφού τα μελετά εκτενώς στο μουσείο Μπενάκη. Εμπνέεται από τις παραδοσιακές φορεσιές και δημιουργεί σχέδια και μοτίβα που απέπνεαν ελληνικότητα. Φωτογραφίες με τα φορέματά του υπάρχει σε άρθρα των New York Times και New York Journal, με αφορμή την συμμετοχή του στην Παγκόσμια Έκθεση που διοργανώθηκε στη Νέα Υόρκη στο ξενοδοχείο St. Regis, υπό την αιγίδα του ελληνικού υφυπουργείου Τύπου και Τουρισμού, στις 26 Δεκεμβρίου του 1939. Οι δημιουργίες του ταξιδεύουν σε Ευρώπη και Αμερική και ντύνουν τις κομψότερες των ευρωπαϊκών και νεοϋορκέζικων κύκλων.
1597 Λωζιέ

Φυσικά χαρακτηριστικά

Τα φυσικά χαρακτηριστικά της Λωζιέ είναι άγνωστα.
Ινδική Περιπέτεια 2

Πληροφορίες

Η ταινία που έκανε πρεμιέρα στις 24 Νοεμβρίου του 2006 μεταγλωττισμένη και στις 3 πιο δημοφιλής διαλέκτους τις Ινδίας (Χίντι, Ταμίλ και Τελούγκου) αποτελεί την τέταρτη σκηνοθετική προσπάθεια του Σαντζάι Γκάντβι μετά τα φιλμ Tere Liye (2000), Mere Yaar Ki Shaadi Hai (2002) και Dhoom (2004) και παράλληλα την τρίτη του συνεργασία με την εταιρεία παραγωγής Yash Raj Films. Τα γυρίσματα της ταινίας έγιναν στην Ινδία, στο Ρίο ντε Τζανέιρο της Βραζιλίας και στο Ντέρμπαν της Νοτίου Αφρικής.
Η εισπρακτική επιτυχία της ταινίας υπήρξε τεράστια τόσο στην Ινδία όσο και στο εξωτερικό παρά της ανάμικτες κριτικές και μια δίκη για προσβολή των ηθών. Συγκεκριμένα οι ηθοποιοί Εσβάρια Ράι και Χριθίκ Ροσάν παραπέμφθηκαν σε δίκη για προσβολή των ηθών λόγω του φιλιού που ανταλλάσσουν σε μια σκηνή της ταινίας Το φιλί άντρα-γυναίκας θεωρείται ταμπού στο Ινδικό σινεμά αλλά και στους δημόσιους χώρους γενικά.
Η ταινία κυκλοφόρησε σε διπλό DVD στις 30 Ιανουαρίου του 2007.

Περίληψη

Η αστυνομία έχει εξαπολύσει ένα ανελέητο κυνηγητό εναντίον ενός μυστηριώδους κλέφτη που υπογράφει με το γράμμα "Α". Στο κατόπι του βρίσκονται οι επιθεωρητές (και κουνιάδοι) Τζάι Ντιξίτ και Αλί Ακμπάρ μαζί με την παλιά αγαπημένη του Τζάι, Σονάλι. Παρά τις προσπάθειες του εκείνος καταφέρνει πάντα να ξεφεύγει. Ο Τζάι εκμεταλλευόμενος μια χάρη που του χρωστάει η μικρο-απατεώνισσα Σουνέρι την αναγκάζει να πλησιάσει τον Κύριο "Α" προκειμένου να κερδίσει την εμπιστοσύνη του και να τον προδώσει στη συνέχεια. Ο έρωτας όμως θα δημιουργήσει επιπλοκές και θα φέρει ένα απρόσμενο τέλος...
ΣΕΚ Αγίου Αθανασίου

Ιστορία

Η ΣΕΚ Αγίου Αθανασίου ιδρύθηκε την 1η Οκτωβρίου 1948. Μέχρι και το 1991 συμμετείχε στα πρωταθλήματα της Ποδοσφαιρικής Αθλητικής Αγροτικής Ομοσπονδίας Κύπρου (ΠΑΑΟΚ).
Φρειδερίκος Φραγκίσκος Γ΄ του Μεκλεμβούργου-Σβερίν

Βιογραφία

Γεννήθηκε στο ανάκτορο Λούντβιχσλουστ και ήταν ο πρωτότοκος γιος του Φρειδερίκου-Φραγκίσκου Β΄ μεγάλου δούκα του Μεκλεμβούργου-Σβερίν και της Αυγούστας, κόρης του Ερρίκου ΞΓ΄ πρίγκιπα του Ρόις-Κέστριτς.
Το 1883 διαδέχθηκε τον πατέρα του. Υπέφερε από νέος από άσθμα και σοβαρές αναπνευστικές δυσκολίες. Δεν μπορούσε να ζήσει στη βόρεια Ευρώπη, έτσι εγκαταστάθηκε στις ακτές της Μεσογείου. Η ομοφυλοφιλία του ήταν ένα κοινό μυστικό.
Το 1897 απεβίωσε στις Κάννες. Αρχικά αναφέρθηκε ότι αυτοκτόνησε πέφτοντας από γέφυρα· η επίσημη αναφορά ήταν ότι στον κήπο του αντιμετώπισε δυσκολίες στην αναπνοή, παραπάτησε και έπεσε από έναν τοίχο. Τον διαδέχθηκε ο μόνος γιος του Φρειδερίκος-Φραγκίσκος ΣΤ΄.
The Fray

Οι The Fray είναι ένα πιανιστικό ροκ συγκρότημα που αποτελείται από 4 μέλη , τα οποία κατάγονται από το Ντένβερ του Κολοράντο.
Δημιουργήθηκε το 2002 από τους συμμαθητές Ισαάκ Σλέιντ και Τζο Κινγκ. Το παρθενικό άλμπουμ τους με τίτλο How to Save a Life κυκλοφόρησε το 2005. Το πιο γνωστό τραγούδι τους είναι το πλατινένιο "How to Save a Life ", όπως και το "Over My Head (Cable Car)".
Δημήτρης Σταρόβας

Βιογραφία

Γεννήθηκε στη Θεσσαλονίκη. Έχει συμμετάσχει ως guest star σε διάφορες τηλεοπτικές σειρές και διακρίνεται για το χιούμορ του. Επίσης, στο παρελθόν παρουσίαζε μαζί με τον Στάθη Παναγιωτόπουλο την εκπομπή μαγειρικής "Νηστικό αρκούδι" στη ΝΕΤ. Είναι από τα βασικά μέλη της μουσικοκωμικής μπάντας "Άγαμοι Θύται" μαζί με τους Ιεροκλή Μιχαηλίδη και Θοδωρή Αθερίδη.
Φρειδερίκος της Βυρτεμβέργης (1808-1870)

Βιογραφία

Ήταν ο πρωτότοκος γιος τού Παύλου πρίγκιπα της Βυρτεμβέργης και της Καρλόττας των Βέττιν, κόρης τού Φρειδερίκου δούκα της Σαξονίας-Άλτενμπουρκ.
Ο Φρειδερίκος-Κάρολος-Αύγουστος γεννήθηκε στο ανάκτορο Κόμπουρκ της Βυρτεμβέργης και εισήλθε στον στρατό της Βυρτεμβέργης σε ηλικία 15 ετών. Έγινε ίλαρχος και το 1832 συνταγματάρχης του Πεζικού. Ως το 1841 είχε προαχθεί σε αντιστράτηγο του Ιππικού. Το 1865 ο εξάδελφός του Κάρολος Α΄ της Βυρτεμβέργης τον έκανε γενικό διοικητή του Στρατού. Κατά τον Αυστρο-Πρωσικό Πόλεμο δεν διοίκησε στη μάχη, αλλά ήταν σύνδεσμος στο Επιτελείο της Αυστρίας. Είχε προβλήματα όρασης, ωστόσο προσεβλήθη που δεν του δόθηκε το 8ο Σώμα Στρατού.
Στην πολιτική συμμετείχε στην Κυβέρνηση, σε νομοθετικές συνεδριάσεις και στο ιδιαίτερο Συμβούλιο από το 1865. Έμενε στο ανάκτορο Λούντβιγκσμπουρκ στη Στουτγάρδη και στο κυνηγετικό περίπτερο Καταρίνενχοφ στο Όππενβαϊλερ.
Έπειτα από ένα κυνηγετικό ατύχημα που είχε στο πρόσωπο, έπαθε έλκωση ή καρκίνο και απεβίωσε το 1870 στη Στουτγάρδη. Τάφηκε στην οικογενειακή κρύπτη στο παρεκκλήσιο του ανακτόρου Λούντβιχσμπουρκ.